**Štatút Kremnických novín**

schválený Uznesením č............ Mestského zastupiteľstva dňa 12. novembra 2020.

*Vypracovala: Bc. Veronika Chrienová, zodpovedná redaktorka Kremnických novín, Ing. Zuzana Tileschová, riaditeľka Kultúrneho a informačného centra*

§1

**Všeobecné ustanovenia**

1. Periodická tlač Kremnické noviny (ďalej „KN“) je registrovaná v zozname periodickej tlače Ministerstva kultúry Slovenskej republiky pod číslom EV 1118/08 a vydávaná pod rovnakým názvom v súlade so zákonom NR SR č. 168/2008 Z. z.
2. Vydavateľom KN je Kultúrne a informačné centrum (ďalej „KIC“), Štefánikovo námestie 35/44, 967 01 Kremnica.
3. Vydávanie KN zabezpečuje zodpovedný redaktor poverený štatutárnym orgánom vydavateľa.

§2

**Vydavateľské podmienky a zameranie novín**

1. KIC vydáva KN periodicky šesťkrát do roka v mesiacoch: január, marec, máj, august, október, december.
2. V mesiaci máj je súčasťou KN turistická príloha.
3. KN vychádzajú vo formáte A4 v počte strán 16 – 24 v náklade 1 500 kusov.
4. O rozsahu a grafickej úprave KN rozhoduje zodpovedný redaktor/ka.
5. KN budú distribuované do odberných miest: Kultúrne a informačné centrum, Mestský úrad – Kancelária prvého kontaktu a ďalších miest určených vydavateľom KN.
6. KN sú informačným periodikom, ktorého primárne zameranie je informovať obyvateľov mesta Kremnica o aktuálnom dianí v samospráve, najmä o činnosti Mestského zastupiteľstva, Mestského úradu a organizácií zriadených mestom, témam kultúrneho, spoločenského a športového diania v meste Kremnica.

§3

**Redakcia novín a prispievatelia**

1. Redakciu tvorí zodpovedný redaktor a redaktori.
2. Redakcia tvorí obsah KN, vzhľad a grafickú úpravu, zodpovedá za obsahovú a gramatickú správnosť textu.
3. Členovia redakcie rešpektujú Kódex novinárskej etiky a právo voleného predstaviteľa samosprávy i občana vyjadriť svoj názor.
4. Členom redakcie nemôže byť volený predstaviteľ samosprávy.
5. Za obsah a grafický vzhľad KN zodpovedá zodpovedný redaktor, a to najmä za:
6. Dodržiavanie platnej legislatívy SR, najmä tlačového zákona a autorského zákona.
7. Výber spracovaných tém, obsahovú náplň a objektívnosť.
8. Jazykovú a štylistickú správnosť, ktorou zodpovedný redaktor poveruje jazykového redaktora.
9. Stanovenie a dodržiavanie termínov uzávierky, tlače a distribúcie KN.
10. Prispievateľom KN môže byť každý občan, ktorý odošle podpísaný text článku na adresu vydavateľa alebo ho doručí elektronickou formou zodpovednému redaktorovi. Odoslaním textu autor súhlasí so Štatútom Kremnických novín a žiada vydavateľa o zverejnenie príspevku.
11. O uverejnení príspevku od prispievateľa, ako aj o rozsahu a forme uverejneného textu rozhoduje zodpovedný redaktor.
12. Zodpovedný redaktor je povinný zaoberať sa každým prijatým príspevkom a je tiež povinný oboznámiť prispievateľa o rozhodnutí zverejnenia alebo nezverejnenia daného textu.

§4

**Obsahová náplň novín**

1. KN sú komunikačným nástrojom mesta Kremnica. Obsahová náplň KN sa prioritne zameriava na témy súvisiace s mestom Kremnica.
2. KN obsahujú príspevky so spravodajským a publicistickým charakterom, pozvánky na kultúrne, spoločenské a športové podujatia a príspevky od občanov schválené zodpovedným redaktorom.
3. KN môžu obsahovať pravidelné rubriky na základe rozhodnutia zodpovedného redaktora.
4. KN obsahujú spoločenskú kroniku, v ktorej je možné uverejniť spomienku na zosnulého, poďakovanie alebo iné oznámenie tohto charakteru, ktoré je spoplatnené na základe platného cenníka schváleného Mestským zastupiteľstvom.
5. Každý volený predstaviteľ samosprávy môže redakcií navrhovať témy na spracovanie. Všetky témy od volených predstaviteľov spracúva redakcia podľa zásad novinárskej etiky.
6. Zodpovedný redaktor má právo neuverejniť materiál od prispievateľa, ak:
7. Príspevok koncepčne alebo tematicky nezapadá do aktuálneho čísla KN.
8. Príspevok nie je možné uverejniť z dôvodu nedostatku voľného priestoru v KN. V tomto prípade má zodpovedný redaktor právo príspevok zaradiť do nasledujúceho čísla.
9. Príspevok obsahuje invektívy, vulgarizmy, porušuje alebo navádza na porušenie zákonov SR.
10. Príspevok obsahuje informáciu, ktorá je nepravdivá alebo je jej pravdivosť diskutabilná a prispievateľ nedoložil dôkaz o jej pravdivosti.
11. Príspevok obsahuje materiál s nedoriešenými autorskými právami.
12. Príspevok nebol riadne podpísaný autorom a doručený zodpovednému redaktorovi do termínu uzávierky KN.

§6

**Inzercia**

1. Inzercia v KN je spoplatnená na základe platného cenníka, ktorý schvaľuje Mestské zastupiteľstvo a ktorý je verejne dostupný na adrese vydavateľa a internetovej stránke vydavateľa.
2. Zodpovedný redaktor je oprávnený odmietnuť uverejnenie inzerátu, ak jeho obsah, význam alebo prevedenie prezentuje invektívy, vulgarizmy alebo odporuje záujmom vydavateľa, môže viesť k vzniku sporu medzi dotknutými osobami alebo ak je v rozpore so zákonmi SR.
3. Zodpovedný redaktor uverejní inzerciu iba v prípade riadne zaplateného poplatku podľa aktuálneho cenníka. Inzerent je povinný v prípade žiadosti zodpovedného redaktora predložiť doklad o zaplatení poplatku inzercie.
4. Inzercia týkajúca sa predvolebných kampaní sa spoplatňuje na základe platného cenníka schváleného Mestským zastupiteľstvom.

§7

**Distribúcia novín**

1. KN sú distribuované bezplatne do odberných miest určených vydavateľom.
2. Každý obyvateľ Kremnice má právo prevziať si výtlačok KN z odberného miesta v počte 1 kus na domácnosť.
3. KN sú uverejňované aj v elektronickej forme na webovej stránke mesta Kremnica.

§8

**Financovanie novín**

1. Náklady na redakčnú prípravu, vydávanie a distribúciu novín sú hradené z prostriedkov mesta zahrnutých v rozpočte.
2. Výšku finančných prostriedkov súvisiacich s vydávaním KN určuje Mestské zastupiteľstvo.
3. Platby za inzerciu sú príjmom KIC.

§9

**Záverečné ustanovenia**

1. Na vzťahy neupravené Štatútom Kremnických novín sa vzťahujú platné právne predpisy SR.
2. Mestské zastupiteľstvo schválilo Štatút Kremnických novín dňa 12. novembra 2020 Uznesením č. ..............
3. Štatút nadobúda účinnosť dňom 1. januára 2021.
4. Týmto štatútom sa mení a upravuje Smernica 1/2013 o Zásadách informovanosti občanov prostredníctvom komunikačných prostriedkov mesta Kremnica.